### NN 49/2018 (30.5.2018.), Rješenje Agencije za zaštitu tržišnog natjecanja klasa: UP/I 034-03/17-01/007, urbroj: 580-10/65-2018-062 od 4. svibnja 2018.

Agencija za zaštitu tržišnog natjecanja

984

Agencija za zaštitu tržišnog natjecanja, na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9., u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja narušavanja tržišnog natjecanja sklapanjem zabranjenog sporazuma, pokrenutom po službenoj dužnosti protiv poduzetnika Motonavis d.o.o., sa sjedištem u Rijeci, Pod Jelšun 6, zastupanog po odvjetnicima iz Odvjetničkog društva […], sa sjedištem u […], na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur. i mr. sc. Tatjana Peroković, članovi Vijeća, sa sjednice 8/2018., održane 4. svibnja 2018., donosi sljedeće

RJEŠENJE

I. Prihvaćaju se mjere, uvjeti i rokovi koje je predložio poduzetnik Motonavis d.o.o., sa sjedištem u Rijeci, Pod Jelšun 6, i to na način kako slijedi:

a) Motonavis d.o.o. će dostaviti svojim poslovnim partnerima novi cjenik izvanbrodskih motora koje prodaje svojim kupcima, kako krajnjim kupcima, tako i kupcima za daljnju prodaju (»dealerima«), a koji cjenik posebno sadrži i veleprodajnu cijenu koja u ranijem cjeniku nije bila iskazana te naznaku da je iskazana maloprodajna cijena samo preporučena cijena i ne obvezuje poslovnog partnera;

b) Motonavis d.o.o. će dostaviti svojim »dealerima« nove »Dilerske ugovore«, kojima su utvrđeni uvjeti poslovanja s kupcima za daljnju prodaju, a kojima je izrijekom utvrđeno da je »dealer« slobodan sam formirati maloprodajnu cijenu svojim kupcima, dok cijene iz Motonavisovog cjenika može koristiti samo kao preporučene cijene;

c) Motonavis d.o.o. će dostaviti svojim serviserima nove »Ugovore o servisno-tehničkim poslovima«, kojima je izrijekom utvrđeno da ovlašteni serviser slobodno formira cijene svojih usluga krajnjim korisnicima, kao i cijene rezervnih dijelova prema krajnjem kupcu, a cijena usluge za popravke u jamstvenom roku koje mu plaća Motonavis određuje se primjenom normativa određenih od strane proizvođača;

d) Motonavis d.o.o. će dostaviti proizvođačima ili prodavačima plovila s kojima surađuje nove »Sporazume o poslovnoj suradnji«, kojima su utvrđeni uvjeti poslovanja s proizvođačima ili prodavačima plovila koji uz plovila nude i izvanbrodske motore koje distribuira poduzetnik, za prvu ugradnju na plovilu. Tim je novim Sporazumom izrijekom utvrđeno da poduzetnik svojem suugovaratelju odobrava poseban popust za prvu ugradnju na cijene iz važećeg poduzetnikovog cjenika izvanbrodskih motora te je posebno utvrđeno da je suugovaratelj slobodan sam formirati maloprodajnu cijenu svojim kupcima;

e) Motonavis d.o.o. će svim svojim poslovnim partnerima (»dealerima«, serviserima i proizvođačima plovila) dostaviti i izjavu kojom se dosadašnji ugovor s tim partnerom raskida u slučaju da taj partner ne prihvati zaključenje novog ugovora;

f) Motonavis d.o.o. se sve navedene mjere obvezuje provesti u roku od 30 dana od dana donošenja rješenja Agencije kojim se prihvaćaju predložene mjere te u daljnjem roku od 30 dana dostaviti dokaze kojima se potvrđuje izvršenje mjera u zadanom roku.

II. Predložene mjere, uvjeti i rokovi iz točke I. izreke ovog rješenja ocjenjuju se dostatnima za otklanjanje mogućih negativnih učinaka i ponovnu uspostavu tržišnog natjecanja na tržištu distribucije i servisa motora i rezervnih dijelova marke Suzuki u Republici Hrvatskoj.

III. Predložene mjere, uvjeti i rokovi iz točke I. izreke ovog rješenja ovim rješenjem postaju obvezni za poduzetnika Motonavis d.o.o.

IV. Utvrđuje se da, nakon izvršenja mjera iz točke I. izreke ovog rješenja, nema uvjeta za daljnje vođenje postupka protiv poduzetnika Motonavis d.o.o.

V. U slučaju da Agencija za zaštitu tržišnog natjecanja utvrdi kako se poduzetnik Motonavis d.o.o. ne pridržava utvrđenih mjera, uvjeta i rokova iz točke I. izreke ovog rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VI. Poduzetnik Motonavis d.o.o. obveznik je plaćanja upravne pristojbe u iznosu od 24.500,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: bez odgode, a najkasnije 8 (osam) dana od dostave ovog rješenja.

VII. Ovo će rješenje biti objavljeno u »Narodnim novinama« i na mrežnim stranicama Agencije.

Obrazloženje

1. Postupak utvrđivanja narušavanja tržišnog natjecanja

Agencija za zaštitu tržišnog natjecanja (dalje: Agencija) pokrenula je zaključkom od 9. ožujka 2017., po službenoj dužnosti, na temelju članka 38. stavka 1. i članka 39., u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13, dalje: ZZTN), postupak protiv poduzetnika Motonavis d.o.o., sa sjedištem u Rijeci, Pod Jelšun 6, zastupanog po odvjetnicima iz Odvjetničkog društva […], sa sjedištem u […] (dalje: Motonavis), radi utvrđivanja predstavljaju li pojedine odredbe ugovora o distribuciji i servisiranju proizvoda Suzuki, koje Motonavis sklapa sa svojim distributerima (»dilerima«) i serviserima, zabranjeni sporazum u smislu članka 8. Zakona o zaštiti tržišnog natjecanja (»Narodne novine«, broj 79/09 i 80/13; dalje: ZZTN).

U konkretnom slučaju postupak je pokrenut protiv poduzetnika Motonavis u smislu članka 8. ZZTN-a jer su postojale indicije da je ograničio svoje distributere (»dilere«) u slobodnom određivanju prodajne cijene na način da je odredio maloprodajne cijene po kojoj će distributeri (»dileri«), odnosno serviseri prodavati njegove proizvode, odnosno da je riječ o fiksnim prodajnim cijenama, što bi moglo predstavljati zabranjeni sporazum u smislu članka 8. ZZTN-a.

Riječ je o odredbama članaka 4. i 6. Dilerskog ugovora, tipskog ugovora koji Motonavis sklapa sa svojim distributerima. U članku 4. određeno je da Motonavis utvrđuje prodajne cijene za sve proizvode i dileru odobrava rabat za daljnju prodaju, dok je u članku 6. određeno da su cijene za sve dilere na području Hrvatske jednake.

Tijekom postupka pred Agencijom, Motonavis se očitovao u podnescima zaprimljenim od 11. svibnja 2017. do 12. veljače 2018.

2. Prijedlog preuzimanja obveza od strane poduzetnika

Podnescima zaprimljenim 20. studenoga 2017. i 12. veljače 2018., Motonavis je u smislu članka 49. ZZTN-a dostavio prijedlog preuzimanja obveze izvršenja određenih mjera, uvjeta i rokova u kojima će to učiniti, a koji se sastoje od sljedećeg:

1. Motonavis će dostaviti svojim poslovnim partnerima novi cjenik izvanbrodskih motora koje prodaje svojim kupcima, kako krajnjim kupcima, tako i kupcima za daljnju prodaju (»dealerima«), a koji cjenik posebno sadrži i veleprodajnu cijenu koja u ranijem cjeniku nije bila iskazana te naznaku da je iskazana maloprodajna cijena samo preporučena cijena i ne obvezuje poslovnog partnera;

2. Motonavis će dostaviti svojim »dealerima« nove »Dilerske ugovore«, kojima su utvrđeni uvjeti poslovanja s kupcima za daljnju prodaju, a kojima je izrijekom utvrđeno da je »dealer« slobodan sam formirati maloprodajnu cijenu svojim kupcima, dok cijene iz Motonavisovog cjenika može koristiti samo kao preporučene cijene;

3. Motonavis će dostaviti svojim serviserima nove »Ugovore o servisno-tehničkim poslovima«, kojima je izrijekom utvrđeno da ovlašteni serviser slobodno formira cijene svojih usluga krajnjim korisnicima, kao i cijene rezervnih dijelova prema krajnjem kupcu, a cijena usluge za popravke u jamstvenom roku koje mu plaća Motonavis određuje se primjenom normativa određenih od strane proizvođača;

4. Motonavis će dostaviti proizvođačima ili prodavačima plovila s kojima surađuje nove »Sporazume o poslovnoj suradnji«, kojima su utvrđeni uvjeti poslovanja s proizvođačima ili prodavačima plovila koji uz plovila nude i izvanbrodske motore koje distribuira poduzetnik, za prvu ugradnju na plovilu. Tim je novim Sporazumom izrijekom utvrđeno da poduzetnik svojem suugovaratelju odobrava poseban popust za prvu ugradnju na cijene iz važećeg poduzetnikovog cjenika izvanbrodskih motora te je posebno utvrđeno da je suugovaratelj slobodan sam formirati maloprodajnu cijenu svojim kupcima;

5. Motonavis će svim svojim poslovnim partnerima (»dealerima«, serviserima i proizvođačima plovila) dostaviti i izjavu kojom se dosadašnji ugovor s tim partnerom raskida u slučaju da taj partner ne prihvati zaključenje novog ugovora;

6. Motonavis se sve navedene mjere obvezuje provesti u roku od 30 dana od dana donošenja rješenja Agencije kojim se prihvaćaju predložene mjere te u daljnjem roku od 30 dana dostaviti dokaze kojima se potvrđuje izvršenje mjera u zadanom roku.

Člankom 49. stavkom 5. ZZTN-a propisano je da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedbi, stavova i mišljenja u roku od 20 (dvadeset) dana od dana objave poziva.

Stoga je Agencija 23. ožujka 2018., sukladno članku 49. točki 5. ZZTN-a, na mrežnim stranicama Agencije: www.aztn.hr objavila namjeru prihvaćanja preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedbi, stavova i mišljenja na prijedlog Motonavisa za preuzimanje obveze izvršenja određenih mjera i uvjeta te rokova u kojima će to učiniti. Rok za stavljanje primjedbi istekao je 12. travnja 2018., pri čemu Agencija nije zaprimila primjedbe na objavljeni javni poziv.

3. Analiza prijedloga Motonavisa o namjeri preuzimanja obveze izvršenja mjera i uvjeta te rokova u kojima će to učiniti

Agencija je utvrdila kako prijedlog preuzimanja obveze izvršenja mjera i uvjeta te rokova u kojima će to Motonavis učiniti udovoljava formalnim uvjetima iz članka 49. stavka 1. ZZTN-a, odnosno da je podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

Agencija, u smislu članka 49. stavka 4. ZZTN-a, može prihvatiti preuzimanje izvršenja određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka te kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

U predmetnom postupku Motonavis je u potpunosti surađivao s Agencijom te je prijedlog mjera i uvjeta podnio prije dostave Obavijesti o preliminarno utvrđenim činjenicama u postupku.

Prijedlog Motonavisa predstavlja dobrovoljnu mjeru i razmjeran je mogućim negativnim učincima koje bi navedene sporne odredbe ugovora u neizmijenjenom sadržaju mogle imati na tržišno natjecanje.

Također, prijedlog Motonavisa dovodi do bržeg uspostavljanja tržišnog natjecanja na mjerodavnom tržištu bez dugotrajnog vođenja postupka.

Osim toga, na objavljenu namjeru Agencije o prihvaćanju preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Motonavisa za preuzimanje obveze izvršenja određenih mjera i uvjeta te rokova u kojima će to učiniti, nitko nije dostavio primjedbe.

Slijedom svega navedenog, Agencija je prihvatila predložene mjere i uvjete poduzetnika Motonavis na način na koji su one konkretizirane u podnescima Motonavisa zaprimljenim u Agenciji 20. studenoga 2017. te 12. veljače 2018.

4. Odluka Vijeća za zaštitu tržišnog natjecanja

Na temelju dostavljenih očitovanja i dokumentacije, Vijeće za zaštitu tržišnog natjecanja (dalje: Vijeće), sukladno ovlastima iz članaka 27. i 30. točke 2. ZZTN-a te članka 31. ZZTN-a, na sjednici 8/2018., održanoj 4. svibnja 2018., razmatralo je navedeni predmet te je donijelo odluku da se, u smislu članka 49. stavka 2. ZZTN-a, predložene mjere, uvjeti i rokovi Motonavisa prihvaćaju kao dostatni za otklanjanje negativnih učinaka i ponovnu uspostavu tržišnog natjecanja, pri čemu donošenjem ovoga rješenja Agencije postaju obvezni za Motonavis.

Vijeće svoju odluku o prihvaćanju mjera, uvjeta i rokova u smislu članka 49. stavka 2. ZZTN-a temelji na tome da je Motonavis surađivao s Agencijom i nastojao uskladiti svoje postupanje s propisima o zaštiti tržišnog natjecanja.

Sukladno članku 49. stavku 3. ZZTN-a, rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere i uvjeti koje je predložio Motonavis te mu je naloženo da u ostavljenom roku dostavi dokaze da je postupio sukladno točki I. izreke ovog rješenja. Nakon izvršenja mjera iz točke I. izreke ovog rješenja, nema uvjeta za daljnje vođenje postupka protiv Motonavisa u ovom predmetu.

U smislu članka 49. stavka 7. ZZTN-a, ako u nadzoru nad provedbom mjera i uvjeta iz članka 49. stavka 1. ZZTN-a Agencija utvrdi da se Motonavis ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je na temelju odluke Vijeća odlučila kao u točkama I. do V. izreke ovog rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, podliježu naplati upravnih pristojbi, sukladno odredbi članka 4. stavka 1. Zakona o upravnim pristojbama (»Narodne novine«, broj 115/16 dalje: Zakon o upravnim pristojbama) te članka 1. Uredbe o tarifi upravnih pristojbi (»Narodne novine«, broj 8/17, 37/17 i 129/17; dalje: Uredba o tarifi upravnih pristojbi).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 3.500,00 kuna, u smislu tarifnog broja 93. točke 4. Tarife upravnih pristojbi Uredbe o tarifi upravnih pristojbi.

Upravna pristojba u iznosu od 21.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno tarifnom broju 94. točki 9. Tarife upravnih pristojbi Uredbe o tarifi upravnih pristojbi.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 17. stavka 4. Zakona o upravnim pristojbama, nakon izvršene uplate obveznik uplate dužan je dokaz o obavljenoj uplati upravne pristojbe, dostaviti Agenciji žurno, a najkasnije u roku od 8 (osam) dana, s pozivom na poslovni broj klase: UP/I 034-03/17-01/007. Dokaz može biti preslika naloga za plaćanje (uplatnica) ako je pristojba plaćena gotovinskim nalogom, potvrda iz sustava e-Pristojba ako je pristojba plaćena putem tog sustava ili preslika izvatka računa ako je pristojba plaćena bezgotovinskim nalogom.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, Agencija će po proteku roka, sukladno članku 19. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, Agencija je na temelju odluke Vijeća odlučila kao u točki VI. izreke ovog rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, ovo će rješenje biti objavljeno u Narodnim novinama, dok će se prema članku 59. stavku 3. ZZTN-a ono objaviti i na mrežnim stranicama Agencije.

Stoga je Agencija, na temelju odluke Vijeća, odlučila kao u točki VII. izreke ovog rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovog rješenja.

Napomena:

Sukladno članku 53. ZZTN-a, podaci koji predstavljaju poslovnu tajnu izuzeti su od objavljivanja te su u tekstu navedeni podaci označeni […].

Klasa: UP/I 034-03/17-01/007

Urbroj: 580-10/65-2018-062

Zagreb, 4. svibnja 2018.

Predsjednik
 Vijeća za zaštitu tržišnog natjecanja
 Mladen Cerovac, mag. iur., v. r.